കാബൂള് വിമാനത്താവളം നവീകരണം: ഖത്തര് സഹായിക്കും ദോഹ: കാബൂളിലെ വിമാനത്താവളം പ്രവര്ത്തനക്ഷമമാക്കാന് സാങ്കേതികസഹായം നല്കുമെന്ന് ഖത്തര് വിദേശകാര്യമന്ത്രി ഷെയ്ഖ് മുഹമ്മദ് ബിന് അബ്ദുള്റഹ്മാന് അല്താനി പറഞ്ഞു. ബ്രിട്ടീഷ് വിദേശകാര്യമന്ത്രി ഡൊമിനിക് റാബുമായി സംയുക്ത പത്രമ്മേളനത്തില് സംസാരിക്കുകയായിരുന്നു അദ്ദേഹം. ചൊവ്വാഴ്ച പുലര്ച്ചെ അമേരിക്കന് സൈന്യം പിന്വാങ്ങിയശേഷം വിമാനത്താവളം പ്രവര്ത്തനക്ഷമമല്ല. ഖത്തറിലെ സാങ്കേതികവിദഗ്ധര് ബുധനാഴ്ച കാബൂളിലെത്തി താലിബാനുമായി ചര്ച്ച ആരംഭിച്ചു. രാജ്യംവിടാന് ആഗ്രഹിക്കുന്ന അഫ്ഗാനികളെ ഒഴിപ്പിച്ചുമാറ്റാനുള്ള ദൗത്യം പുനരാരംഭിക്കാനാണ് ഖത്തറിന്റെ നീക്കമെന്ന് റിപ്പോര്ട്ട് ചെയ്യപ്പെടുന്നു. അഫ്ഗാന് ജനതയ്ക്ക് സഞ്ചാരസ്വാതന്ത്ര്യവും സുരക്ഷയും താലിബാന് ഒരുക്കണമെന്ന് അല്താനി ആവശ്യപ്പെട്ടു. താലിബാന് ഭരണമെന്ന യാഥാര്ഥ്യവുമായി പൊരുത്തപ്പെടണമെന്ന് ഡൊമിനിക് റാബ് പറഞ്ഞു. അഫ്ഗാനിസ്ഥാനിലുള്ള ബ്രിട്ടീഷ് പൗരന്മാരെയും ബ്രിട്ടനെ സഹായിച്ച അഫ്ഗാനികളെയും സുരക്ഷിതമായി പുറത്തെത്തിക്കുന്നതിനാണ് തങ്ങള് മുന്ഗണന നല്കുന്നതെന്നും അദ്ദേഹം കൂട്ടിച്ചേര്ത്തു.